Վերլուծաբան. Ռուսաստանի դեմ նոր պատժամիջոցները՝ լուրջ ազդանշան
Ռուսաստանը հայտարարել է, որ ԱՄՆ-ի կողմից Մոսկվայի դեմ նոր պատժամիջոցները հակասում են Հելսինկիում Դոնալդ Թրամփի եւ Վլադիմիր Պուտինի միջեւ ստեղծված «գործնական մթնոլորտին»: ԱՄՆ-ում հիշեցնում են, որ պատժամիջոցները հետեւեցին Մոսկվայի կողմից քաղաքացիական անձանց դեմ քիմիական զենք օգտագործելուն:
Սերգեյ Սկրիպալին ու նրա դստեր` Յուլիային ռուսական նյարդային նյութով թունավորել էին հինգ ամիս առաջ, սակայն, միայն հիմա է Ռուսաստանը զգալու իր վրա դրա հետեւանքները: Մոսկվան դժգոհ է, սակայն, արձագանքում է պատժամիջոցներին զգուշորեն: «Դեռեւս վաղ է խոսել որեւէ հակառակ քայլի մասին, քանի դեռ չունենք պաշտոնական տեղեկություն, սակայն, ընդհանուր առմամբ, մենք նոր սահմանափակումներն անընդունելի ենք համարում», - ասում է Կրեմլի խոսնակ Դմիտրի Պեսկովը: ԱՄՆ-ի հայտարարությունը ցնցեց ռուսական տնտեսությունը, առաջացնելով վերջին երկու տարիներին ռուբլու մեծագույն անկումն ու ռուսական հսկա ընկերությունների արժեթղթերի գնի իջեցում: Պետքարտուղարությունում հիշեցնում են. նախագահ Թրամփի ու պետքարտուղար Փոմփեոյի դիրքորոշումը Ռուսաստանի նկատմամբ անփոփոխ է. «Մենք ցանկանում ենք Ռուսաստանի իշխանությունների հետ լավ հարաբերություններ հաստատել: Մենք ունենք ընդհանուր բազմաթիվ խնդիրներ: Նրանք հզոր երկիր ունեն, մենք հզոր երկիր ունենք... Իսկ պատժամիջոցները նրանց դեպի լավ վարքագիծ ուղորդելու միջոց են», - նշում է Պետքարտուղարության խոսնակ Հիդեր Նյուարթը: Վերլուծաբանների կարծիքով, պատժամիջոցներն իրոք ազդում են Ռուսաստանի վարքագծի վրա: «Կարծում եմ, դրանք Ռուսաստանի եւ մյուսների համար ազդակ են այն մասին, որ այն երկիրը, որը կփորձի քիմիական կամ կենսաբանական զենք օգտագործել սեփական կամ ցանկացած քաղաքացու դեմ, ծանր գին կվճարի», - Ատլանտյան խորհրդի վերլուծաբան Մարկ Սիմակովսկիի խոսքով սակայն, ԱՄՆ-ից Մոսկվային երկակի ազդակներ են ուղղվում. մի կողմից` նոր պատժամիջոցներ, մյուս կողմից` Պուտինի նկատմամբ Թրամփի բարյացակամ վերաբերմունք: